Donker boodskap op sosiale media voor student sterfKhensani Maseko. Foto: Instagram ŉ Student aan die Rhodes Universiteit in Grahamstad in die Oos-Kaap het in ŉ onheilspellende plasing op sosiale media haar eie sterftedatum gepubliseer voordat sy na bewering haar eie lewe geneem het. Khensani Maseko (23), ŉ derdejaar- BA-student, het volgens die universiteit se studenteraad (SR) Vrydag by haar huis in Johannesburg gesterf. Hoewel daar geen amptelike bevestiging van die oorsaak van Maseko se dood is nie, word daar wyd berig dat sy haarself vermoedelik om die lewe gebring het nadat sy die slagoffer van seksuele aanranding was. Maseko het Vrydag op haar Instagram-profiel ŉ swart agtergrond met twee datums op gepubliseer. Die eerste is haar geboortedatum, 24 Julie 1995. Die tweede, haar sterfdatum. Onderaan dié plasing het sy geskryf: “No one deserves to be raped!” [sic] Die Rhodes Studenteraad het in ŉ verklaring gesê Maseko se dood het ŉ skokgolf deur die studentegemeenskap gestuur. “Haar laaste plasing op sosiale media is ŉ ysingwekkende aanduiding van die ongelukkige omstandighede wat sy in die gesig moes staar terwyl sy gelewe het: dat haar tragiese afsterwe verband hou met die feit dat sy ŉ oorlewende van seksuele aanranding was,” lui die verklaring. Volgens mediaberigte word daar beweer dat Maseko in Mei vanjaar deur ŉ medestudent verkrag is. Sommige media beweer die vermeende verkragter was voorheen haar kêrel. ‘n Skermskoot van die laaste plasing op Khensani Maseko se Instagram-profiel. Die SR het studente aangemoedig om ter nagedagtenis van Maseko vandag aan ŉ formele akademiese “stilstand” by die universiteit deel te neem. Studente het vanoggend op die kampus saamgekom om te betoog teen geweld teen jong vroue en owerhede se versuim om op te tree. Die universiteit het intussen op sy amptelike Twitter-profiel bevestig dat die Rhodes-vlag vandag halfmas wapper ter ere van Maseko. “Die universiteit het die polisie en die Nasionale Vervolgingsgesag (NVG) versoek om ŉ geregtelike doodsondersoek na [Maseko] se afsterwe te doen. Die universiteit is van voorneme om ŉ skorsingskennisgewing aan die beweerde oortreder uit te reik.” Die EFF-studentekommando het in ŉ verklaring gesê Maseko was “vol lewe en ambisie”. “Khensani kon nie meer die pyn hanteer om deur ŉ verkragting te gaan nie. Op 3 Augustus 2018 het sy haar eie lewe geneem,” lui die verklaring. Intussen het huldeblyke en boodskappe van skok en hartseer oor die voorval op sosiale media ingestroom. Talle het hulle uitgespreek teen ŉ “kultuur van verkragting” in Suid-Afrika en ŉ omgewing waar slagoffers van seksuele geweld te bang is om die voorvalle aan te meld of daaroor te praat.